**Viktors Krasovickis** (dzimis 1953. gada 10. oktobrī) ir plašos korupcijas skandālos iesaistīts Latvijas uzņēmējs, viens no Parex banka dibinātājiem un bijušajiem īpašniekiem. No 1992. līdz 1998. gadam — bankas viceprezidents, no 1998. līdz 2008. gadam — padomes priekšsēdētājs.

Korupcijas skandāli
-------------------

2008. gada novembrī Latvijas valsts ar Viktoru Krasovicki un Valēriju Karginu noslēdza līgumu par Parex banka kontrolpaketes pārņemšanu. Līguma slēgšanas brīdī abi baņķieri galvoja, ka snieguši patiesas ziņas par bankas stāvokli. Kā nodrošinājumu viņi piedāvāja savus īpašumus pāris miljonu eiro vērtībā. Pēc gadiem ilga tiesas procesa, 2021.gadā tiesa lēma, ka abiem bijušajiem Parex banka akcionāriem par valstij nodarītajiem zaudējumiem ir jāmaksā 124 miljonus eiro. V. Krasovickis un V. Kargins to pārsūdzēja, bet Augstākā tiesa lēma viņiem par sliktu.

Tāpat arī 2011.gadā pret abiem Parex banka bijušajiem īpašniekiem ierosināts kriminālproces par vairāku miljonu vērtu apķīlāto noguldījumu atdāvināšanu saviem dēliem Remam un Georgijam, kā arī saistībā ar vēl kādu noguldījumu noslēgto cesijas līgumu ar kādu Maskavā, Krievijā reģistrēto uzņēmumu Olimpija (no krievu val.: *ООО Олимпия*). 2013.gadā lieta tika izbeigta noilguma dēļ.

Biogrāfija
----------

Mācījās Rīgas 22. vidusskolā.

No 1970. līdz 1975. gadam studēja Rīgas Politehniskajā institūtā. Pēc augstskolas absolvēšanas 1975. gadā līdz 1989. gadam strādāja valsts ražošanas apvienībā «Komutators».

1989. gadā kopā ar Valēriju Karginu dibināja uzņēmumu «SV Parex». No 1989. līdz 1992. gadam Krasovickis bija uzņēmuma direktors. 1992. gadā tika dibināta «Parex banka». Kargins kļuva par bankas prezidentu, bet Krasovickis — par viceprezidentu. 1994. gadā līdzās pienākumiem bankā Krasovickis kļuva par «Parekss apdrošināšanas kompānijas» prezidentu, amatā bija līdz 2004. gadam.

1998. gadā tika likvidēts bankas viceprezidenta amats, Krasovickis kļuva par «Parex bankas» padomes priekšsēdētāju. 

No 2004. gada — bankas prokūrists.

2008. gada novembrī Latvijas Republikai piederošā Hipotēku un zemes banka pārņēma 51% «Parex bankas» akciju no Kargina un Krasovicka par 2 latiem. Līdz pārņemšanai gan Karginam, gan Krasovickim piederēja pa 43% bankas akciju. Līdz ar pārņemšanu Kargins un Krasovickis zaudēja amatus bankā. 2009. gadā Krasovickis izteica nodomu pievērsties konsultāciju biznesam.

Privātā dzīve
-------------

Valērijs Krasovickis ir dzimis 1953. gada 10. oktobrī. Viņš 1980. gados apprecējās ar Ņinu Kondratjevu (laulībā nomainīja uzvārdu uz Krasovicka), ir meita Aleksandra un dēls Georgijs.

1990. gada 11. oktobrī šķīrās no sievas Ņinas un mēnesi vēlāk apprecējās ar Rinu Gerškovu. Gerškova 1991. gada sākumā iesniedza šķiršanās pieteikumu, un Ziemeļu rajona tiesā laulība tika šķirta. Tā paša gada nogalē Augstākā tiesa šo lēmumu atcēla. Par spīti tam, 1996. gadā Krasovickis atkal apprecējās ar Ņinu Kondratjevu.

V. Krasovicka brālis ir Felikss Krasovickis, bijušais ātro kredītu uzņēmuma Via SMS Group īpašnieks, kā arī neoficiāli tiek minēts kā līdzīpašnieks nu jau likvidētajam azartspēļu organizētājam SIA Post-Nevada, kuras aktīvi pēc reorganizācijas 2015.gadā pārgāja SIA Garkalns, Aināram Gulbim piederošā uzņēmuma īpašumā.

Atsauces
--------

1. ↑  «Oficiāli "Parex" bijušajiem akcionāriem nekas nepieder – kā ceļo miljoni Karginu ģimenē». *Puaro.lv* (lv-LV). 2022-06-19. Skatīts: 2022-10-06.
2. ↑  «"De facto": Pret Karginu un Krasovicki ierosināts kriminālprocess». *Kriminālziņas* (latviešu). 2011-08-21. Skatīts: 2022-10-06.
3. ↑  «Izbeigts kriminālprocess par Kargina un Krasovicka dāvinājumiem». *Kriminālziņas* (latviešu). 2013-07-20. Skatīts: 2022-10-06.
4. 1 2 3 4 5 6  Вяйну Розенталь. «Золотые банкиры Латвии верят в лучшее (krieviski)». Деловые Ведомости, 2008. gada 19. novembrī. Skatīts: 2018. gada 3. martā.
5. ↑  «Aivars Veiss vadīs ‘Parekss apdrošināšanas kompāniju’». Delfi. 2003. gada 30. decembrī. Skatīts: 2018. gada 3. martā.
6. ↑  Ieva Mārtiņa. «Viktors Krasovickis pievērsīsies konsultāciju biznesam». Dienas Bizness, 2009. gada 5. februārī. Skatīts: 2018. gada 3. martā.
7. 1 2 3  Reinis Kļavis. «Krasovickis joprojām dzīvo divsievībā». Vakara Ziņas, 2009. gada 27. februārī. Skatīts: 2018. gada 3. martā.
8. ↑  «Ātro kredītu uzņēmumiem raibs īpašnieku sastāvs». *www.diena.lv*. Skatīts: 2022-10-06.
9. ↑  «Kurš no azartspēļu vides varētu būt ietekmējis balsojumu». *www.diena.lv*. Skatīts: 2022-10-06.
10. ↑  «SIA Post Nevada pievienos SIA Garkalns». *Dienas Bizness* (latviešu). Skatīts: 2022-10-06.

|  |  |  |
| --- | --- | --- |
| 

|  |  |
| --- | --- |
| Autoritatīvā vadība | 
* VIAF: 305088073
* ISNI: 0000 0004 1694 4823

 |

 |